અંધેરીમાં રહેતા મૂળ કચ્છ-વાગડના ૪૯ વર્ષના કમલેશ સાવલાએ ‘મિડ-ડે’ને કહ્યું હતું કે ‘અંધેરીમાં મારી લકી હાર્ડવેર નામની શૉપમાં બુધવારે રાતે દુકાન વધાવતી વખતે તાડપત્રીઓ ભૂલથી શૉપની બહાર રહી ગઈ હતી. બીજા દિવસે શૉપમાં મેં તાડપત્રીનો જથ્થો જોયો નહીં એટલે મારા દીકરાને મેં એ વિશે પૂછ્યું કે તાડપત્રી ક્યાં મૂકી છે. તેણે એ વિશે ખબર ન હોવાનું જણાવ્યું એટલે મેં શૉપની બહારનાં CCTV કૅમેરાનાં ફુટેજ તપાસી જોયાં. એમાં ૨૪ ઑગસ્ટે રાતે પોણાબાર વાગ્યે પોલીસની એક વૅન મારી શૉપની બહારના ભાગ પાસેથી નીકળી અને થોડી વારમાં પાછી આવી હતી એ દેખાય છે. એમાંથી પોલીસની વરદીમાં એક માણસ એ તાડપત્રીનો જથ્થો લઈને જતો દેખાય છે અને એ વખતે તે કોઈક સાથે વાત કરી રહ્યો હોવાનું પણ દેખાય છે. એટલે મને નિરાંત થઈ કે ચાલો, પોલીસ પાસે મારો સામાન સલામત છે. એથી અંધેરી પોલીસ-સ્ટેશને જઈને સમગ્ર ઘટના વિશે વાત કરી અને મેં તેમને CCTV કૅમેરાનાં ફુટેજ પણ બતાવ્યાં, પરંતુ તેમણે આવો સામાન અમારી પાસે જમા નથી એવું જણાવ્યું અને નાઇટ-પૅટ્રોલિંગનો સ્ટાફ આવશે તો હું પૂછીને તમને જણાવીશ એટલું કહ્યું. મેં મારો મોબાઇલ-નંબર અને નામ ફરજ પરના પોલીસને લખાવ્યાં હતાં.’